<classify> VIONGOZI wa vyama vya siasa nchini wamefurahishwa na ziara ya Waziri Mkuu, Kassim Majaliwa Mkoa wa Kaskazini Unguja, ambapo alitoa agizo la kuzipatia ufumbuzi changamoto ya sukari katika Kiwanda cha Mahonda.Kauli hiyo imetolewa na Katibu Mkuu wa chama cha Demokrasia Makini, Ameir Hassan wakati akizungumza na waandishi wa habari na kutoa tamko la kumpongeza Rais wa Zanzibar, Dk Ali Mohamed Shein kwa miaka tisa ya uongozi wake.Hassan amesema kilichofanywa na Waziri Mkuu ni kutoa ushauri kuhusu kurundikana kwa sukari ya mwekezaji wa kiwanda cha Mahonda na kumuagiza Katibu Mkuu wizara ya biashara na viwanda kuzuia vibali vya uagiziaji wa sukari nje ya nchi ili kutoa nafasi ya kuuzwa kwa sukari ya mwekezaji wa ndani.Sisi viongozi wa vyama vya upinzani tunaunga mkono ziara ya Waziri Mkuu Majaliwa na kuwatembelea wawekezaji ambao walikuwa wamekwama na kukata tamaa, kilichofanywa na Waziri Mkuu ni ushauri wenye maslahi kwa taifa, amesema.Hata hivyo baadhi ya wanasiasa nchini akiwemo aliyekuwa Waziri wa Biashara na Viwanda, Nassor Ahmed Mazrui akizungumza na waandishi wa habari alisema Waziri Mkuu hana uwezo wa kikatiba wa kutoa agizo na ushauri kwa upande wa Zanzibar.Mapema viongozi wa vyama kumi vya upinzani Zanzibar walimpongeza Rais wa Zanzibar Dk Ali Mohamed Shein kwa juhudi zake za kuleta maendeleo kwa wananchi wa Zanzibar na kudumisha amani na utulivu.Ameir amesema katika kipindi cha miaka tisa ya Rais Shein amefanikiwa kuwaunganisha wapinzani na kuwajumuisha katika serikali yake na kuwapa nafasi za juu za uongozi.Amesema huko ni kupevuka kwa demokrasia ya vyama vingi nchini ambayo msingi wake mkubwa ni kuwajumuisha wananchi kushiriki katika ujenzi wa taifa.Tumefurahishwa na uongozi wa Dk Shein sisi viongozi wa vyama vya siasa katika kipindi chake tumeshirikishwa na kujumuishwa katika serikali na kutoa mchango mkubwa katika ujenzi wa taifa letu, amesema.Aidha viongozi hao walichukua nafasi ya kumpongeza Rais Shein kwa kuendelea kutekeleza fikra za rais wa kwanza wa Zanzibar, Hayati Abeid Aman Karume za kuyaendeleza mapinduzi ya mwaka 1964 kwa kuendelea kutoa huduma muhimu za elimu na matibabu bure.Jumla ya viongozi wa vyama vya siasa tisa walitoa tamko hilo katika ukumbi wa MAELEZO Zanzibar ambao ni kutoka chama cha Ada- Tadea, TLP, NLD, DP, SAU, UPDP, AFP, ADC pamoja na NCCR-Mageuzi.  <topic>: kitaifa 